**Tărâm ne(în)locuit**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Că undeva în lume exiști, îmi e de-ajuns,

Deși rămân aceleași mirări fără răspuns,

Deși împart, iubite, uimirile la doi,

În tot ce simt de-o viață e vorba despre noi.

Veniți din alte sfere, într-un big bang primar,

Am învățat că timpul e răul necesar

Ce face viața însăși să capete un sens,

În fiecare clipă te pot trăi intens

De parcă viitorul incert mi-ar limita

Emoții, sentimente. Mă doare lipsa ta,

Cutiile Pandorei se-nchid în ochii triști,

Apoi mă-mpac cu gândul că undeva exiști...

- E lumea fără tine un paradis pierdut,

Iar prin dicționare nu-i niciun atribut

Să îmi descrie starea, când tu nu eşti aici,

Înconjurat de lume, dar fără de amici,

Alerg către tărâmul nelocuit şi-apoi

În tot ce mă-nconjoară e vorba despre noi,

Te-aşez într-o poveste, te scriu într-un sonet,

Sub talpa mea pământul se-nvârte prea încet...

Când nu te știu aproape, iubito, sunt damnat,

Absenţa ta îmi pare un fel de atentat,

Îmi trec prin suflet îngeri desculţi, avangardişti,

Apoi mă-mpac cu gândul că undeva exiști...

Liliana Trif Ioan Grigoraș